[..]

**64. Par** **skolēnu nodarbinātības pasākumu organizēšanas kārtību vasaras brīvlaikā Kuldīgas novadā\***

*Ziņo I. Astaševska*

Lai veicinātu Kuldīgas novada skolēnu, kuri ir 16, 17 vai 18 gadus veci, nodarbinātību vasaras brīvlaikā, sniedzot viņiem iespēju iegūt darba pamatprasmes, iemaņas un darba pieredzi, Kuldīgas novada pašvaldība, sadarbojoties ar Kuldīgas novada uzņēmējiem, plāno īstenot skolēnu nodarbinātības projektu laika posmā no 1. jūnija līdz 31. augustam.

Skolēnu nodarbinātības projekta īstenošanai nepieciešams apstiprināt noteikumus “Skolēnu nodarbinātības pasākumu organizēšanas kārtība vasaras brīvlaikā Kuldīgas novadā”, noteikt nodarbināmo skolēnu sakaitu, skolēnu un uzņēmēju pieteikšanās termiņu.

Projekta ietvaros iespēja strādāt un apgūt darba prasmes 2023. gadā būs līdz 160 skolēniem, kuru dzīvesvieta deklarēta Kuldīgas novada administratīvajā teritorijā un kuri mācās vispārizglītojošā vai profesionālajā izglītības iestādē.

Pasākumos iesaistītie skolēni strādās vienu mēnesi, 4 stundas dienā – kopumā 20 stundas nedēļā, saņemot atlīdzību no darba devēja atbilstoši valstī noteiktajai minimālajai stundu tarifa likmei par faktiski nostrādātajām stundām. Skolēniem atlīdzību izmaksā un VSAOI par viņiem veic darba devējs, skolēniem izmaksātās atlīdzības summu un 50% no izdarīto darba devēja VSAOI summas pēc atskaišu iesniegšanas tiek darba devējam kompensētas no Kuldīgas novada pašvaldības budžeta.

Pieteikšanās termiņš (dokumentu iesniegšanas termiņš) skolēniem 2023. gadā: no 18. aprīļa līdz 18. maijam.

Pieteikšanās termiņš (pieteikuma formas iesniegšanas termiņš) uzņēmējiem 2023. gadā: no 11. aprīļa līdz 28. aprīlim.

Pasākumu organizēšanai ar Kuldīgas novada pašvaldības izpilddirektora rīkojumu tiks noteikts atbildīgais speciālists, kurš koordinēs skolēnu pieteikšanos un nodrošinās pieteikumu anketu izskatīšanu, reģistrēšanu, izvērtēs uzņēmēju saņemtos piedāvājumus un izraudzīsies skolēnu nodarbinātības vietas, kā arī kontrolēs un koordinēs nodarbinātības pasākumu īstenošanu.

Pamatojoties uz iepriekš minēto un saskaņā ar Pašvaldību likuma 4. panta pirmās daļas 12. punktu, 5. pantu, 10. panta pirmās daļas 21. punktu, 73. panta ceturto daļu, atklāti balsojot ar 13 balsīm „par” *(I. Astaševska, A. Roberts, A. Kimbors, A.Gustovskis, R. Ernsons, N. Kleinberga, R. Karloviča, R. Lapuķis, D. Kalniņa, L. Robežniece, K. Ansone, R. Valters, A. Zankovskis)*, „pret” nav, „atturas” nav, Kuldīgas novada dome ***nolemj:***

1. ApstiprinātKuldīgas novada pašvaldības noteikumus Nr. KNP/2023/3 “Skolēnu nodarbinātības pasākumu organizēšanas kārtība vasaras brīvlaikā Kuldīgas novadā” (*pielikumā*).
2. Noteikt, ka projekta ietvaros iespēja strādāt un apgūt darba prasmes 2023. gadā būs līdz 160 skolēniem.
3. Noteikt pieteikšanās termiņu (dokumentu iesniegšanas termiņu) skolēniem 2023. gadā: no 18. aprīļa līdz 18. maijam.
4. Noteikt pieteikšanās termiņu (pieteikuma formas iesniegšanas termiņu) uzņēmējiem 2023. gadā: no 11. aprīļa līdz 28. aprīlim.
5. Izsludināt uzņēmēju un skolēnu pieteikšanos nodarbinātības pasākumiem vasaras brīvlaikā Kuldīgas novadā, publicējot sludinājumu pašvaldības tīmekļvietnē, pašvaldības informatīvajā izdevumā “Kuldīgas novada vēstis”.
6. Atbildīgais par šī lēmuma izpildi – izpilddirektore Ilze Dambīte-Damberga.

***Pielikumā****:* Kuldīgas novada pašvaldības noteikumi Nr. KNP/2023/3 “Skolēnu nodarbinātības pasākumu organizēšanas kārtība vasaras brīvlaikā Kuldīgas novadā”.

***Lēmums nosūtāms***: Izglītības pārvaldes vadītājai S. Duburei, Finanšu un ekonomikas nodaļas vadītājai A. Laumanei, izpilddirektorei I. Dambīte-Dambergai, Kuldīgas novada izglītības iestādēm, Kuldīgas novada pagastu pārvaldēm.

[..]

Sēdi vadīja

Kuldīgas novada domes priekšsēdētāja (paraksts) I. Astaševska

Protokolēja

kancelejas vadītāja (paraksts) L. Damberga

***IZRAKSTS PAREIZS***

Kuldīgas novada pašvaldības

lietvede (paraksts)\* E. Nudiena

Kuldīgā, datums skatāms laika zīmogā

\* ŠIS DOKUMENTS IR PARAKSTĪTS AR DROŠU ELEKTRONISKO PARAKSTU UN SATUR LAIKA ZĪMOGU